Muutettu ehdotus: EUROOPAN PARLAMENTIN JA NEUVOSTON ASETUS lähtö- ja saapumisaikojen jakamista yhteisön lentoasemilla koskevista yhteisistä säännöistä 18 päivänä tammikuuta 1993 annetun neuvoston asetuksen (ETY) N:o 95/93 muuttamisesta (komission EY:n perustamissopimuksen 250 (2) artiklan nojalla esittämä)

PERUSTELUT

Euroopan parlamentti hyväksyi 11. kesäkuuta 2002 pitämässään täysistunnossa komission ehdotuksen Euroopan parlamentin ja neuvoston asetukseksi lähtö- ja saapumisaikojen jakamista yhteisön lentoasemilla koskevista yhteisistä säännöistä 18. tammikuuta 1993 annetun neuvoston asetuksen (ETY) N:o 95/93 muuttamisesta, mutta ehdotti siihen joitain tarkistuksia. Myös talous- ja sosiaalikomitea ja alueiden komitea tukivat lainsäädäntöaloitetta.

Euroopan parlamentti hyväksyy komission ehdotuksen keskeiset kohdat. Parlamentti on kuitenkin tehnyt joukon tarkistuksia, joiden perusteella komissio ehdottaa joidenkin uusien osatekijöiden lisäämistä alkuperäiseen tekstiinsä.

Komissio arvostaa sitä käytännöllistä ja tasapainoista lähestymistapaa, jonka Euroopan parlamentti on omaksunut tässä asiassa. Komissio tunnustaa erityisesti niiden tarkistusten hyödyllisyyden, joissa ehdotetaan asetuksen joidenkin osien vahvistamista ja tällä tavoin tehostetaan ehdotettujen lähtö- ja saapumisaikojen jakamista koskevien sääntöjen toimivuutta.

Joidenkin tekijöiden katsotaan olevan olennaisen tärkeitä ehdotuksen tehokkuuden ja itse asetuksen muuttamisen kannalta, eli ilman näitä toimenpiteitä muutos olisi suurelta osin tarkoitukseton. Nämä tekijät ovat seuraavat:

- Määritelmät: lähtö- ja saapumisaikojen ja uusien tulokkaiden oikeudellinen luonne (koskee erityisesti alueellista liikennettä sekä yhteenliittymien osana toimivien lentoyhtiöiden asemaa).

- Lähtö- ja saapumisaikojen jakamisen periaatteet: lähtö- ja saapumisaikojen jakamisessa olisi otettava huomioon ympäristönäkökohdat (muun muassa ilma-aluksen koko) ja eri liikennemuotojen yhteentoimivuus, jotta ruuhkautuneisuutta voitaisiin lievittää mahdollisimman tehokkaasti ja jotta jakamisessa otettaisiin huomioon kaikki infrastruktuurin toimintakykyyn vaikuttavat kapasiteettirajoitukset.

- Koordinointikomitea: jäsenvaltion olisi hyväksyttävä komitean (sen kaikkien osapuolten) vahvistamat paikalliset säännöt sen varmistamiseksi, että ne ovat yhteisön lainsäädännön mukaisia. Tästä syystä yksi komitean jäsen (lentoasema) ei saisi vahvistaa tällaisia sääntöjä riippumattomasti ja ilman jäsenvaltion hyväksyntää.

- Koordinaattorin asema: koordinaattoreiden lisääntyneet velvollisuudet (lentotietojen vertailu, jatkuva seuranta, seuraamusten määrääminen) sekä niiden oikeudellinen, tosiasiallinen ja taloudellinen riippumattomuus edellyttävät, että niiden päätöksiin on voitava hakea muutosta. Siksi on välttämätöntä, ettei koordinaattoreita vapauteta minkäänlaisesta vastuusta (korvausvelvollisuudesta), sillä niiden tekemät päätökset saattavat aiheuttaa vahinkoa toimenpiteiden kohteena oleville lentoyhtiöille. Koordinaattoreiden pitäisi vähintään olla vastuussa niiden toiminnan aikana tapahtuneesta törkeästä huolimattomuudesta tai tahallisesta laiminlyönnistä.

- Lähtö- ja saapumisaikojen siirtojen estäminen: tätä kysymystä olisi käsiteltävä asetuksen muuttamisen toisessa vaiheessa. Kuitenkin siihen saakka, kunnes käytössä on mekanismi, jolla luodaan markkinavaihtoehtoihin ja puolueettomiin, syrjimättömiin, avoimiin ja tasapuolisiin menettelyihin perustuva uusi lähtö- ja saapumisaikojen jakamisjärjestelmä, nykyisessä lähtö- ja saapumisaikojen jakamisprosessissa ei sallita lähtö- ja saapumisajoilla käytävää kauppaa eikä lähtö- ja saapumisaikojen vääriä vaihtoja (peiteltyjä lähtö- ja saapumisaikojen siirtoja).

- Seuraamukset: jotta lentoyhtiöt eivät käyttäisi väärin lähtö- ja saapumisaikojaan ja siten pahentaisi niukan kapasiteetin aiheuttamia ongelmia Euroopan jatkoyhteyksiä tarjoavilla lentoasemilla, ehdotetaan, että lentoyhtiöt menettävät lähtö- ja saapumisaikansa, jos ne käyttävät niitä tarkoituksellisesti ja jatkuvasti väärin tai jos jo ennen aikataulukauden päättymistä on selvää, etteivät ne täytä lähtö- ja saapumisaikojen käyttövaatimuksia (80 prosentin käyttöaste kauden aikana).

- Ehdotuksen ajoitus: tässä vaiheessa on vielä ennenaikaista sanoa, milloin komission olisi annettava uusia lainsäädäntöehdotuksia, joilla nykyisiä sääntöjä muutetaan edelleen (markkinoille pääsy). Tätä voidaan harkita vasta sitten, kun on tehty tutkimus, jossa arvioidaan tällaisen muutoksen kaikkia mahdollisia vaihtoehtoja, ja kun kaikkia toimialan edustajia ja jäsenvaltioita on kuultu asianmukaisesti.

Nämä näkökohdat huomioon ottaen komissio on valmis sisällyttämään ehdotukseensa ne ehdotukset ja tarkistukset, joilla pyritään parantamaan ja selkeyttämään ehdotuksen nykyistä tekstiä, erityisesti seuraavat:

- Suuri osa (19) ehdotetuista tarkistuksista voidaan hyväksyä siinä muodossa, jossa Euroopan parlamentti on ne hyväksynyt. Nämä tarkistukset koskevat ehdotuksen seuraavia osia: uuden tulokkaan määritelmä, lentoliikenteen harjoittaja, koordinaattorin tehtävät, koordinointikomitean tehtävät ja koordinointiparametrien määrittäminen sekä lähtö- ja saapumisaikojen jakoperusteet. Myös valitusten käsittelyaikoja on lyhennetty, jotta varmistettaisiin ratkaisujen saaminen kohtuullisessa ajassa. Tarkistukset ovat seuraavat: 10, 11, 13, 14, 16, 19, 21, 22, 24, 27, 29, 30, 36, 39, 40, 41, 42, 47 ja 49.

Näiden tarkistusten johdosta on muutettu seuraavia kohtia: 2 artiklan b, f ja o alakohta, 3 artiklan 5 kohta, 4 artiklan 1 ja 6 kohta, 5 artiklan 1 kohta, 6 artiklan 1 kohdan toinen alakohta, 7 artiklan 1 ja 3 kohta, 8 artiklan 7 kohta, 8 a artiklan 4 kohdan a, b ja c alakohta, 8 b artikla, 11 artiklan 1 kohta ja 14 artiklan 1 kohta.

- Jotkut tarkistukset (4) voidaan hyväksyä vain periaatteessa: ne koskevat asetuksen johdanto-osan kappaleita (tarkistukset 3 ja 6), uuden tulokkaan määritelmää ja komission valtuuksia tutkia poikkeuksellisiin olosuhteisiin liittyviä tapauksia (tarkistukset 12 ja 44).

Näiden tarkistusten johdosta on muutettu seuraavia kohtia: johdanto-osan 5 ja 9 kappale, 7 artiklan 1 kohdan toinen alakohta sekä 10 artiklan 4 ja 5 kohta.

- Jotkut tarkistukset (5) voidaan hyväksyä lievästi uudelleen muotoiltuina (tarkistukset 4, 37, 48, 51 ja 52), kun taas eräät (6) voidaan hyväksyä vain osittain ja uudelleen muotoiltuina. Erityisesti:

- Tarkistus 5 (johdanto-osan 8 kappale) voidaan hyväksyä vain osittain ja uudelleen muotoiltuna, jotta ehdotuksesta kävisi selkeästi ilmi, että tulevaisuudessa on laadittava sääntöjä ja otettava käyttöön menettelyjä lähtö- ja saapumisaikojen ja reittiaikojen koordinoimiseksi. Tarkistuksen muita osia ei hyväksytä, koska niistä ei ilmene selvästi, miltä osin asetusta sovelletaan. Lisäksi tarkistus on osittain tarpeeton.

- Tarkistus 9 (2 artiklan a alakohta) koskee lähtö- ja saapumisaikojen määritelmää. Tarkistuksen osa, jossa viitataan "asianomaisiin käyttöä koskeviin edellytyksiin", on hylättävä samoin perustein kuin tarkistuksessa 5. Myös ilmaus "yksinomaan" on hylättävä, koska muita lähtö- ja saapumisaikojen jakamista koskevia yhteisön sääntöjä ei ole. Tarkistuksen muut osat voidaan hyväksyä, sillä ne selkeyttävät ehdotettua määritelmää.

- Tarkistus 17 (3 artiklan 3 kohta) voidaan hyväksyä vain osittain ja uudelleen muotoiltuna, jotta ehdotuksesta kävisi selkeästi ilmi, että tutkimus lentoaseman kapasiteetista voidaan tehdä myös koordinointikomitean, niiden lentoliikenteen harjoittajien, joiden osuus on yli puolet lentoaseman toiminnasta, lentoaseman hallintoelimen, jäsenvaltion tai komission pyynnöstä.

- Tarkistus 31 (8 artiklan 2 kohdan kolmas alakohta) koskee jäsenvaltioiden valtuuksia rajoittaa oikeus lähtö- ja saapumisaikoihin tietyn vähimmäiskoon täyttäviin ilma-aluksiin. Tarkistuksesta voidaan hyväksyä vain ensimmäinen osa, jossa tarkennetaan, että toimenpidettä sovelletaan sanotun kuitenkaan rajoittamatta lähtö- ja saapumisaikojen jakamisesta annetun asetuksen 9 artiklan ja markkinoille pääsystä annetun asetuksen (neuvoston asetus 2408/92) asiaankuuluvien säännösten soveltamista. Tarkistuksen muut osat hylätään liian rajoittavina.

- Tarkistus 32 (8 artiklan 4 kohta) koskee mahdollisuutta muuttaa aiemmin saavutettuihin oikeuksiin perustuvien lähtö- ja saapumisaikojen sarjan aikoja. Tarkistuksesta hyväksytään osa, jossa selvennetään, että aikojen muuttaminen voidaan hyväksyä myös silloin, kun lentoliikenteen harjoittajille voidaan jakaa näiden esittämää alkuperäistä pyyntöä paremmin vastaavia lähtö- ja saapumisaikojen sarjoja. Tarkistuksesta hylätään loppuosa, jossa ehdotetaan poistettaviksi kaikki viittaukset "toiminnallisista syistä" johtuviin tapauksiin, koska se saattaa aiheuttaa erilaisia tulkintoja siitä, mitä voidaan pitää "toiminnallisena syynä".

- Tarkistus 33 (8 artiklan 5 kohta) koskee koordinointikomitean päättämiä ja asianomaisten jäsenvaltioiden hyväksymiä paikallisia ohjeita. Tarkistuksesta hyväksytään ainoastaan osa, jossa viitataan "yhteisön laajuisiin sääntöihin". Euroopan lentoasemien koordinaattoreiden liitto on jo kehittänyt näitä sääntöjä "parhaina toimintatapoina". Tarkistuksen loppuosaa ei voida hyväksyä sen aiheuttaman syrjintävaaran vuoksi, sillä ilmaus "lentoasemakapasiteetin tehokas käyttö" voidaan tulkita eri tavoin eri lentoasemilla. Kysymystä "lentoasemakapasiteetin tehokkaasta käytöstä" käsitellään lähtö- ja saapumisaikojen jakamista koskevien sääntöjen muuttamisen toisessa vaiheessa.

Lievästi uudelleen muotoiltuna hyväksyttyjen tarkistusten johdosta on muutettu seuraavia kohtia: johdanto-osan 7 kappale, 8 a artiklan 1 kohdan b alakohdan i alakohta, 11 artiklan 2 kohdan c alakohta sekä 14 artiklan 4 ja 5 kohta.

- Komissio hylkää eräät (18) asetukseen ehdotetut muutokset, jotka koskevat ehdotuksen keskeisiä kohtia. Kysymys on seuraavista tarkistuksista:

- Ehdotuksen tasapainoinen lähestymistapa: tarkistukset 1, 18 ja 28 vaikuttavat huomattavasti ehdotuksen tasapainoiseen lähestymistapaan, jolla varmistetaan, että kaikkien osapuolten (lentoyhtiöiden, lentoasemien ja kuluttajien) edut otetaan asianmukaisesti huomioon. Ensinnäkin viittaus pelkästään kuluttajiin luo vaikutelman, ettei ehdotettu tarkistus olisi lentoasemien (kapasiteetin tarjoajien) ja lentoyhtiöiden (käyttäjien) edun mukainen. Toisaalta tarkistuksissa 18 ja 28 poistetaan kaikki viittaukset paikallisiin matkustajajärjestöihin lentoasemien kapasiteettitutkimusta ja koordinointiparametrien määrittämistä koskevassa kuulemismenettelyssä. Näiden tarkistusten hyväksyminen jättäisi kuluttajien edut täysin huomiotta lähtö- ja saapumisaikojen jakamisprosessissa. Tarkistusta 46 ei puolestaan hyväksytä, koska se vaikuttaa markkinoilla jo toimivien lentoyhtiöiden ja uusien tulokkaiden väliseen tasapainoon. Hylätyt tarkistukset koskevat seuraavia kohtia: johdanto-osan 2 kappale, 3 artiklan 4 kohta, 6 artiklan 3 kohta ja 10 artiklan 6 kohta.

- Määritelmät sekä lähtö- ja saapumisaikojen jakoperusteiden selkeys: eräät tarkistukset vaikuttaisivat haitallisesti vielä tekemättä olevan, markkinamekanismin käyttöön ottoa koskevan tutkimuksen tuloksiin (tarkistus 7) tai aiheuttaisivat sekaannusta lähtö- ja saapumisaikojen jakoperusteiden soveltamisessa sekä yhteisön tasolla että kansainvälisesti (tarkistukset 2, 15, 45 ja 50). Eräät tarkistukset ovat tarpeettomia (tarkistukset 26 ja 38). Hylätyt tarkistukset koskevat seuraavia kohtia: johdanto-osan 3 ja 13 kappale, 2 artiklan f alakohdan ii alakohta, 5 artiklan 3 kohta, 8 a artiklan 1 kohdan c alakohta, 10 artiklan 5 kohdan toinen alakohta ja 14 artiklan 2 kohta.

- Koordinaattorin asema: tarkistukset 8 ja 48 koskevat koordinaattorin vastuuta. Euroopan parlamentti ehdottaa, että koordinaattori vapautetaan kaikesta vastuusta tämän lisääntyneistä velvoitteista huolimatta. Komissio pitää koordinaattorin tehtäviä erityisen tärkeinä, eikä voi siis hyväksyä parlamentin ehdottamaa yleistä vastuuvapautta. Päinvastoin komissio katsoo, että koordinaattorin vastuu olisi rajoitettava tapauksiin, joissa on kysymys törkeästä huolimattomuudesta tai tahallisesta laiminlyönnistä. Tarkistus 23 on komission mielestä liian laaja ja asettaa koordinaattoreille kohtuuttoman raskaan tiedottamisvelvollisuuden. Hylätyt tarkistukset koskevat seuraavia kohtia: johdanto-osan 17 kappale ja 11 artiklan 2 kohdan c alakohta sekä 4 artiklan 8 kohta.

- Lentoasemien nimeäminen yhteensovitetuiksi avointen ja syrjimättömien menettelyjen mukaisesti: tarkistuksessa 20 (3 artiklan 5 kohdan uusi alakohta) ei oteta huomioon, että kapasiteettitutkimus olisi suoritettava aina ennen lentoaseman lähtö- ja saapumisaikojen koordinoinnin määräämistä. Sen vuoksi tarkistusta ei hyväksytä.

- Koordinointikomitean toiminta: tarkistuksessa 25 (5 artiklan 3 kohta) ei oteta huomioon, että työjärjestys on koordinointikomitean toiminnan välttämätön edellytys avoimuuden varmistamiseksi, eikä sen laatiminen voi näin ollen olla vapaaehtoista. Tarkistuksen 34 (8 artiklan uusi 5 a kohta) osalta on välttämätöntä, että paikalliset ohjeet hyväksyy aina koordinointikomitea eikä muu yksittäinen elin. Myös jäsenvaltioiden on hyväksyttävä paikalliset ohjeet sen varmistamiseksi, etteivät ne ole miltään osin yhteisön lainsäädännön vastaisia. Jos tarkistus hyväksyttäisiin, siinä velvoitettaisiin koordinaattorit noudattamaan asetukseen kuulumattomia sääntöjä. Tämä aiheuttaisi vaaran, että tiettyjä ohjeita olisi noudatettava, vaikka ne olisivat ristiriidassa asetuksen kanssa.

- Liikennemuotojen yhteensopivuus ja julkisen palvelun velvoitteet: tarkistuksia 35 ja 43 (8 artiklan 6 kohta ja 9 artiklan 1 kohta) ei voida hyväksyä, sillä ne vaikuttavat kielteisesti liikennemuotojen yhteensopivuutta ja julkisen palvelun velvoitetta koskevaan vakiintuneeseen yhteisön lainsäädäntöön. Tarkistus 35 koskee yhteisön lentoliikenteen harjoittajien pääsystä yhteisön sisäisen lentoliikenteen reiteille annetun neuvoston asetuksen (ETY) N:o 2408/92 9 artiklan soveltamista. Kyseisen artiklan perusteella on selvää, että päätöksen siitä, mihin reitteihin artiklaa sovelletaan, tekevät jäsenvaltiot eikä mikään muu elin. Jos tarkistus 43 hyväksyttäisiin, se asettaisi lentoliikennepalvelut eriarvoiseen asemaan reiteillä, joille on määrätty neuvoston asetuksen (ETY) N:o 2408/92 4 artiklan mukaisia julkisen palvelun velvoitteita. Tarkistuksen hyväksyminen tekisi molempien asetusten soveltamisen kyseisessä asiassa mahdottomaksi.

Edellä mainittu huomioon ottaen komissio muuttaa ehdotustaan EY:n perustamissopimuksen 250 artiklan 2 kohdan mukaisesti.

2001/0140 (COD)

Muutettu ehdotus: EUROOPAN PARLAMENTIN JA NEUVOSTON ASETUS lähtö- ja saapumisaikojen jakamista yhteisön lentoasemilla koskevista yhteisistä säännöistä 18 päivänä tammikuuta 1993 annetun neuvoston asetuksen (ETY) N:o 95/93 muuttamisesta

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 80 artiklan 2 kohdan,

ottavat huomioon komission ehdotuksen [1],

[1] EYVL C

ottavat huomioon talous- ja sosiaalikomitean [2] ja alueiden komitean [3] lausunnot,

[2] EYVL C

[3] EYVL C

noudattavat perustamissopimuksen 251 artiklassa säädettyä menettelyä,

sekä katsovat seuraavaa:

(1) Tukholmassa 23 ja 24 päivänä maaliskuuta 2001 järjestetyn Eurooppa-neuvoston päätelmien mukaisesti tämä asetus muodostaa ensimmäisen askeleen perusteellisessa muutosprosessissa. Erityisesti uusia tulokkaita sekä korvausta vastaan tapahtuvia lähtö- ja saapumisaikojen siirtoja koskevan kehityksen huomioon ottamiseksi tätä asetusta olisi tarkistettava määrätyn soveltamisajan jälkeen.

(2) Kokemus on osoittanut, että lähtö- ja saapumisaikojen jakamista yhteisön lentoasemilla koskevista yhteisistä säännöistä annettua asetusta (ETY) N:o 95/93 [4] olisi vahvistettava, jotta voidaan varmistaa ruuhkaisten lentoasemien rajallisen kapasiteetin mahdollisimman täydellinen ja joustava käyttö.

[4] EYVL 14, 22.1.1993, s. 1. Neuvoston asetus (ETY) N:o 95/93, annettu 18 päivänä tammikuuta 1993, EYVL L 14, 22.1.1993, s. 1.

(3) Sen vuoksi on tarpeen muuttaa merkittävästi kyseistä asetusta sen 14 artiklan mukaisesti ja selkiyttää eräitä sen säännöksiä.

(4) On suotavaa noudattaa kansainvälistä terminologiaa ja käyttää käsitteen 'yhteensovitettu lentoasema' sijaan käsitettä 'aikatauluneuvonnan alainen lentoasema' ja käsitteen 'täysin yhteensovitettu lentoasema' sijaan käsitettä 'yhteensovitettu lentoasema'.

(5) Lentoasemat, joilla kapasiteetin puute on vakava, olisi nimettävä yhteensovitetuiksi lentoasemiksi puolueettomien kriteerien perusteella kapasiteettitutkimuksen suorittamisen jälkeen. Yhteensovitetuilla lentoasemilla tarvitaan yksityiskohtaisia sääntöjä sen varmistamiseksi, että avoimuuden, puolueettomuuden ja syrjimättömyyden periaatteita kunnioitetaan täysin.

(6) Aikatauluneuvonnan alaisilla lentoasemilla aikatauluneuvojan on toimittava itsenäisesti. Yhteensovitetuilla lentoasemilla taas koordinaattori on keskeisessä asemassa koordinointiprosessissa. Tämän vuoksi koordinaattoreiden on oltava täysin riippumattomia ja niiden vastuulla olevat tehtävät on määriteltävä yksityiskohtaisesti.

(7) On tarpeen määritellä yksityiskohtaisesti, mikä on perustettavan, lähtö- ja saapumisaikojen jakamisessa neuvoa-antavan ja välittävän koordinointikomitean asema. On tärkeää varmistaa, ettei koordinointikomitea voi tehdä koordinaattoria sitovia päätöksiä.

(8) On myös syytä selventää, että lähtö- ja saapumisaikojen jakamista on pidettävä käyttöoikeutena, jossa lentoliikenteen harjoittajille annetaan oikeus käyttää lentoasemapalveluja laskeutuessaan ja lähtiessään lentoon tiettyinä päivinä ja tiettyinä kellonaikoina sinä ajanjaksona, joksi oikeus on myönnetty. Olisi selvitettävä, onko tarvetta kehittää sääntöjä ja menettelyjä lähtö- ja saapumisaikojen ja reittiaikojen koordinoimiseksi.

(9) Toiminnan vakauden turvaamiseksi nykyisessä järjestelmässä säädetään vakiintuneiden lähtö- ja saapumisaikojen ('aiemmin saavutetut oikeudet') jakamisesta uudelleen lentoasemalla jo toimiville lentoliikenteen harjoittajille. Säännöllisen liikenteen edistämiseksi yhteensovitetulla lentoasemalla on tarpeen säätää, että aiemmin saavutetut oikeudet koskevat lähtö- ja saapumisaikojen sarjaa. Jäsenvaltioiden olisi samalla voitava rajoittaa oikeutta lähtö- ja saapumisaikojen sarjaan kyseisen lentoaseman muuttuneiden ympäristövaatimusten perusteella.

(10) Tällaisten aiemmin käytettyjen lähtö- ja saapumisaikojen on oltava käyttölaskelman sekä kaikkien muiden asiaa koskevien asetuksen säännösten mukaisia, jotta lentoliikenteen harjoittajilla olisi edelleen oikeus vaatia itselleen näitä lähtö- ja saapumisaikoja seuraavaksi vastaavaksi aikataulukaudeksi. Saavutettujen oikeuksien tilannetta yhteisen liikenteen, yhteistunnusten käytön tai franchise-sopimusten yhteydessä on syytä selventää.

(11) Etusija olisi annettava lentoaseman säännölliselle liikenteelle, jota olisi hallinnoitava tinkimättömästi erottelematta toisistaan reitti- ja tilausliikennettä.

(12) Jotta voitaisiin taata kapasiteetin tehokas käyttö ja vähentää ympäristövaikutuksia ruuhkautuneilla lentoasemilla sekä edistää edelleen intermodaaliliikennettä, lähtö- ja saapumisaikojen jakamisprosessissa on otettava huomioon myös muiden liikennemuotojen tyydyttävän laatuisten palvelujen riittävä tarjonta.

(13) Uuden tulokkaan määritelmän pitäisi tehostaa riittävien alueellisten lentoliikennepalvelujen tarjontaa ja lisätä mahdollista kilpailua yhteisön sisäisillä reiteillä.

(14) Jotta voitaisiin paremmin varmistaa, että yhteisön ulkopuoliset maat tarjoavat yhteisön lentoliikenteen harjoittajille vastaavan kohtelun, olisi luotava menettely, jonka avulla yhteisö voisi ryhtyä tehokkaampiin toimiin sellaisia yhteisön ulkopuolisia maita vastaan, jotka eivät tarjoa vastaavanlaista kohtelua kuin yhteisössä.

(15) Koska tämän asetuksen täytäntöönpanemiseksi tarvittavat toimenpiteet ovat menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY [5] 2 artiklassa tarkoitettuja laajakantoisia toimenpiteitä, ne olisi vahvistettava kyseisen päätöksen 5 artiklassa säädettyä sääntelymenettelyä noudattaen.

[5] EYVL L 184, 17.7.1999, s. 23.

(16) Lentoliikenteen harjoittajalla on pääsy yhteensovitetulle lentoasemalle ainoastaan, jos sille on myönnetty lähtö- tai saapumisaika. Olisi otettava käyttöön toimenpiteitä, joilla taataan tämän asetuksen soveltamisen valvonta etenkin silloin, kun lentoliikenteen harjoittajat toistuvasti ja tarkoituksellisesti jättävät noudattamatta lähtö- ja saapumisaikojen jakamista koskevia sääntöjä.

(17) Olisi luotava muutoksenhakumenettely koordinaattorin tekemien päätösten uudelleentarkastelua varten.

(18) Epätietoisuuden välttämiseksi olisi tarkennettava, että tämän asetuksen säännöksiä sovelletaan rajoittamatta kuitenkaan perustamissopimuksen kilpailusääntöjen ja erityisesti sen 81 ja 82 artiklan sekä yrityskeskittymien valvonnasta annetun asetuksen (ETY) N:o 4064/89 [6], sellaisena kuin se on viimeksi muutettuna asetuksella (EY) N:o 1310/97 [7], soveltamista,

[6] EYVL L 395, 30.12.1989, s. 1; oikaistu toisinto, EYVL L 257, 21.9.1990, s. 13.

[7] EYVL L 180, 9.7.1997, s. 1.

OVAT ANTANEET TÄMÄN ASETUKSEN:

1 artikla

Muutetaan asetus (ETY) N:o 95/93 seuraavasti:

1) Korvataan 1 artiklan 1 kohta seuraavasti:

"Tätä asetusta sovelletaan yhteisön lentoasemiin."

2) Muutetaan 2 artikla seuraavasti:

a) Korvataan a ja b kohta seuraavasti:

"a) 'lähtö- ja saapumisajalla' tarkoitetaan lentoliikenteen harjoittajalle tämän asetuksen nojalla annettua oikeutta käyttää lentoliikenteen harjoittamiseen tarvittavaa yhteensovitetun lentoaseman koko lentoasemainfrastruktuuria laskeutumista ja lentoon lähtöä varten tiettynä päivänä ja kellonaikana, jonka koordinaattori on jakanut tämän asetuksen mukaisesti;

b) 'uudella tulokkaalla' tarkoitetaan:

i) lentoliikenteen harjoittajaa, joka pyytää - osana lähtö- ja saapumisaikojen sarjaa - lähtö- tai saapumisaikaa lentoasemalta minä tahansa päivänä, jos kyseisellä lentoliikenteen harjoittajalla olisi pyynnön hyväksymisen jälkeenkin yhteensä vähemmän kuin viisi lähtö- tai saapumisaikaa kyseisellä lentoasemalla tuona päivänä, tai

ii) lentoliikenteen harjoittajaa, joka pyytää lähtö- ja saapumisaikojen sarjaa kahden yhteisön lentoaseman välillä harjoitettavaa välilaskutonta reittihenkilöliikennettä varten, kun enintään kaksi muuta lentoliikenteen harjoittajaa harjoittaa tuona päivänä samaa välilaskutonta reittiliikennettä samojen kahden lentoaseman tai lentoasemajärjestelmän välillä, jos kyseisellä lentoliikenteen harjoittajalla olisi pyynnön hyväksymisen jälkeenkin vähemmän kuin viisi lähtö- tai saapumisaikaa kyseisellä lentoasemalla tuona päivänä tätä välilaskutonta liikennettä varten,

iii) lentoliikenteen harjoittajaa, joka pyytää lähtö- ja saapumisaikojen sarjaa joltain lentoasemalta kyseisen lentoaseman ja jonkin alueellisen lentoaseman välillä harjoitettavaa välilaskutonta reittiliikennettä varten, kun yksikään toinen lentoliikenteen harjoittaja ei harjoita tuona päivänä suoraa reittihenkilöliikennettä samojen kahden lentoaseman tai lentoasemajärjestelmän välillä, jos kyseisellä lentoliikenteen harjoittajalla olisi pyynnön hyväksymisen jälkeenkin vähemmän kuin viisi lähtö- tai saapumisaikaa kyseisellä lentoasemalla tuona päivänä tätä välilaskutonta liikennettä varten.

Edellä olevan i ja ii alakohdan soveltamiseksi lentoliikenteen harjoittajaa ei pidetä uutena tulokkaana, jos lähtö- ja saapumisajan jakamishetkellä:

- sillä on kyseisellä lentoasemalla yhteistä liikennettä tai yhteistunnusten käyttöä koskeva sopimus tai franchise-sopimus sellaisen lentoliikenteen harjoittajan kanssa, jota ei pidetä uutena tulokkaana, tai

- sen pääoman enemmistö on sellaisen lentoliikenteen harjoittajan hallussa, jota ei pidetä uutena tulokkaana (tytäryhtiö), tai

- se pitää suoraan tai välillisesti hallussaan sellaisen lentoliikenteen harjoittajan pääoman enemmistöä, jota ei pidetä uutena tulokkaana (emoyhtiö), tai

- se kuuluu lentoliikenteen harjoittajien ryhmään, johon kuuluvista lentoliikenteen harjoittajista yhtä ei pidetä uutena tulokkaana, tai

- se on osakkuusyritys, joka kuuluu samaan holding-yhtiöön.

Edellä olevan ii alakohdan soveltamiseksi lentoliikenteen harjoittajaa, jolla joko yksin tai yhdessä muiden lentoliikenteen harjoittajien ryhmään kuuluvien kumppaneiden kanssa on enemmän kuin 7 kaikista kyseisenä päivänä käytettävissä olevista lähtö- ja saapumisajoista tietyllä lentoasemalla tai tietyssä lentoasemajärjestelmässä, ei pidetä uutena tulokkaana kyseisellä lentoasemalla kyseisenä päivänä."

b) Korvataan f kohta seuraavasti:

"f) i) 'lentoliikenteen harjoittajalla' tarkoitetaan lentoliikennettä harjoittavaa yritystä, jolla on voimassa oleva toimilupa tai vastaava asiakirja viimeistään 31 päivänä tammikuuta seuraavaa kesäkautta varten tai viimeistään 31 päivänä elokuuta seuraavaa talvikautta varten. 4, 7, 8, 8 a, 10 ja 14 artiklan soveltamiseksi lentoliikenteen harjoittajan määritelmään sisältyvät myös yrityslentotoiminnan harjoittajat, mikäli nämä harjoittavat reittiliikennettä kyseisellä lentoasemalla.

ii) 'lentoliikenteen harjoittajien ryhmällä' tarkoitetaan kahta tai useampaa lentoliikenteen harjoittajaa, jotka harjoittavat yhteistä liikennettä, franchise-toimintaa tai yhteistunnusten käyttöä tai mitä tahansa muuta yhteistyötä lentoliikenteen harjoittamiseksi."

c) Korvataan g kohta seuraavasti:

"g) 'yhteensovitetulla lentoasemalla' tarkoitetaan lentoasemaa, jossa lentoliikenteen harjoittajalla tai millä tahansa muulla ilma-aluksen käyttäjällä on oltava laskeutumista tai lentoon lähtöä varten koordinaattorin myöntämä lähtö- tai saapumisaika;"

d) Lisätään i, j, k, l, m, n ja (o) kohta seuraavasti:

"i) 'aikatauluneuvonnan alaisella lentoasemalla' tarkoitetaan lentoasemaa, jolla on olemassa sellainen ruuhkautumisvaara tiettyinä aikoina päivästä, viikosta tai vuodesta, joka voidaan todennäköisesti selvittää lentoliikenteen harjoittajien vapaaehtoisella yhteistyöllä, ja jolle on nimetty aikatauluneuvoja helpottamaan sellaisten lentoliikenteen harjoittajien toimintaa, jotka toimivat tai aikovat toimia kyseisellä lentoasemalla;

j) 'lentoaseman hallintoelimellä' tarkoitetaan elintä, jonka tehtävänä on kansallisten lakien tai asetusten nojalla joko pelkästään tai muiden tehtävien ohella hallinnoida ja johtaa lentoasemaa sekä koordinoida ja valvoa kyseisellä lentoasemalla tai kyseisessä lentoasemajärjestelmässä toimivien erilaisten operaattoreiden toimintaa;

k) 'lähtö- ja saapumisaikojen sarjalla' tarkoitetaan vähintään viittä lähtö- tai saapumisaikaa, joita on pyydetty aikataulukaudeksi säännöllisesti samaa aikaa ja samaa viikonpäivää varten ja jotka on jaettu sen mukaisesti, tai jos tämä ei ole mahdollista, jaettu suunnilleen samaa kellonaikaa varten;

l) 'alueellisella lentoasemalla' tarkoitetaan alueellisen ja yhdysliikenteen lentoasemaa tai yhteisön yhteyslentoasemaa siten kuin ne on määritelty yhteisön suuntaviivoista Euroopan laajuisen liikenneverkon kehittämiseksi tehdyn päätöksen N:o 1692/96/EY [8] 6 jaksossa;

[8] EYVL L 228, 9.9.1996, s. 99.

m) 'yrityslentotoiminnalla' tarkoitetaan sitä yleisilmailun alaa, joka koskee yritysten harjoittamaa ilma-alusten käyttöä matkustajien tai tavaran kuljettamiseen oman liiketoimintansa tukemiseksi; ilma-aluksia liikennöidään tällöin tarkoituksissa, joiden ei yleensä katsota olevan julkista käyttöä varten, ja ilma-aluksia ohjaavat henkilöt, joilla on vähintään voimassa oleva ansiolentäjän lupakirja ja mittarilentokelpuutus;

n) 'koordinointiparametreillä' tarkoitetaan kaiken lentoasemalla kunkin koordinointijakson aikana lähtö- ja saapumisaikojen jakamista varten käytettävissä olevan kapasiteetin ilmaisemista toiminnallisessa muodossa siten, että otetaan huomioon kaikki lentoasemainfrastruktuurin ja sen eri alajärjestelmien toimintakykyyn vaikuttavat tekniset, toiminnalliset ja ympäristöön liittyvät tekijät;

o) 'rullausajalla' tarkoitetaan aikaa, jonka ilma-alus tarvitsee päästäkseen kiitoradalla lentoonlähtöasemaan, tai laskeuduttaessa aikaa, joka tarvitaan kiitoradalta poistumiseksi ja ilma-aluksen pysäyttämiseksi kokonaan."

3) Muutetaan 3 artikla seuraavasti:

a) Korvataan 1 kohta seuraavasti:

"1. a) Jäsenvaltio on velvollinen nimeämään lentoaseman aikatauluneuvonnan alaiseksi tai yhteensovitetuksi ainoastaan tämän artiklan säännösten mukaisesti.

b) Jäsenvaltio saa nimetä lentoaseman yhteensovitetuksi ainoastaan tämän artiklan 3 kohdan säännösten mukaisesti."

b) Korvataan 2 kohdassa ilmaus 'yhteensovitettu' ilmauksella 'aikatauluneuvonnan alainen'.

c) Korvataan 3 kohta seuraavasti:

"3. Vastuullisen jäsenvaltion on varmistettava, että lentoaseman hallintoelin suorittaa perusteellisen kapasiteettitutkimuksen lentoasemalla, jota ei ole vielä nimetty aikatauluneuvonnan alaiseksi tai yhteensovitetuksi, tai aikatauluneuvonnan alaisella lentoasemalla, kun kyseinen jäsenvaltio pitää sitä tarpeellisena tai kuuden kuukauden kuluessa:

i) lentoliikenteen harjoittajien, joiden osuus on enemmän kuin puolet lentoaseman toiminnasta, tai lentoaseman hallintoelimen esittämästä kirjallisesta pyynnöstä, kun nämä katsovat, että kapasiteetti on riittämätön todelliselle tai suunnitellulle toiminnalle tiettyinä ajanjaksoina, tai

ii) komission pyynnöstä etenkin tilanteessa, jossa lentoasema on tosiasiallisesti vain niiden lentoliikenteen harjoittajien käytettävissä, joille koordinaattori on jakanut lähtö- tai saapumisaikoja, tai jossa lentoliikenteen harjoittajilla ja erityisesti uusilla tulokkailla on vakavia ongelmia saada laskeutumis- ja lentoonlähtömahdollisuuksia kyseiseltä lentoasemalta.

Tutkimuksen on perustuttava yleisesti hyväksyttyihin standardoituihin menetelmiin, ja siinä on määritettävä kaikki kapasiteetin puutteet ottaen huomioon kyseiseen lentoasemaan sovellettavat ympäristöön liittyvät rajoitteet. Tutkimuksessa on tarkasteltava mahdollisuuksia lisätä kapasiteettia uuden tai muutetun infrastruktuurin tai toiminnallisten tai muunlaisten muutosten avulla sekä tarkasteltava suunniteltua aikataulua ongelmien ratkaisemiseksi. Tutkimus on saatettava ajan tasalle vähintään joka kolmas vuosi, jos tämän artiklan 5 kohtaa on sovellettu, tai aina kun lentoasemalla tehdään muutoksia, jotka vaikuttavat merkittävästi kapasiteettiin ja sen käyttöön, taikka koordinointikomitean, niiden lentoliikenteen harjoittajien, joiden osuus on yli puolet lentoaseman toiminnasta, lentoaseman hallintoelimen, jäsenvaltion tai komission pyynnöstä. Sekä tutkimus että sen pohjana oleva menetelmä on saatettava niiden osapuolten saataville, jotka ovat pyytäneet tutkimusta, sekä pyynnöstä muille osapuolille, joita asia koskee. Tutkimus on toimitettava komissiolle samaan aikaan.

Kapasiteettitutkimuksen suorittamisessa käytettävät standardit voidaan määritellä 13 artiklan 2 kohdassa säädetyn menettelyn mukaisesti."

d) Korvataan 4 kohta 4 ja 5 kohdalla seuraavasti sekä numeroidaan nykyinen 5 kohta uudelleen 6 kohdaksi ja korvataan siinä käsite 'täysin yhteensovitettu' käsitteellä 'yhteensovitettu':

"4. Tutkimuksen perusteella jäsenvaltion on kuultava lentoaseman kapasiteettitilanteesta lentoaseman hallintoelintä, lentoasemaa säännöllisesti käyttäviä lentoliikenteen harjoittajia, niitä edustavia järjestöjä, yleisilmailun edustajia, lennonjohtoviranomaisia sekä paikallisia matkustajajärjestöjä, jos sellaisia on olemassa.

5. Jäsenvaltion on varmistettava, että lentoasema nimetään yhteensovitetuksi siksi ajanjaksoksi, jona kapasiteettitutkimuksen perusteella on todettu esiintyvän kapasiteettiongelmia vähintään yhden aikataulukauden ajan, ainoastaan jos:

a) puutteet ovat niin vakavia, että lentoasemalla ei voida välttää huomattavia viivästyksiä, ja

b) ongelmia ei voida ratkaista lyhyellä aikavälillä."

4) Muutetaan 4 artikla seuraavasti:

a) Korvataan otsikko seuraavasti: "Aikatauluneuvoja ja koordinaattori".

b) Korvataan 1 kohta seuraavasti:

"1. Kuultuaan lentoasemaa säännöllisesti käyttäviä lentoliikenteen harjoittajia, niitä edustavia järjestöjä, lentoaseman hallintoelintä ja koordinointikomiteaa, jos tällainen komitea on jo olemassa, on aikatauluneuvonnan alaisesta tai yhteensovitetusta lentoasemasta vastaavan jäsenvaltion varmistettava, että aikatauluneuvojaksi tai lentoaseman koordinaattoriksi nimetään pätevä luonnollinen tai oikeushenkilö. Sama aikatauluneuvoja tai koordinaattori voidaan nimetä useammalle kuin yhdelle lentoasemalle."

c) Korvataan 2, 3, 4, 5 ja 6 kohta seuraavasti:

"2. Aikatauluneuvonnan alaisesta tai yhteensovitetusta lentoasemasta vastaavan jäsenvaltion on varmistettava, että:

a) aikatauluneuvonnan alaisella lentoasemalla aikatauluneuvoja toimii tämän asetuksen nojalla itsenäisesti, puolueettomasti, syrjimättömästi ja avoimesti,

b) yhteensovitetulla lentoasemalla koordinaattorin tosiasiallinen riippumattomuus taataan lisäksi erottamalla koordinaattori institutionaalisesti ja rahoituksellisesti kaikista yksittäisistä osapuolista, joita asia koskee. Jäsenvaltion on varmistettava, että koordinaattori toimii tämän asetuksen nojalla puolueettomasti, syrjimättömästi ja avoimesti ja että käyttöön annetaan riittävät varat siten, ettei koordinointitoiminnan rahoitus vaikuta koordinaattorin riippumattomuuteen.

3. Aikatauluneuvojan ja koordinaattorin on osallistuttava yhteisön oikeudessa sallittuihin lentoliikenteen harjoittajien kansainvälisiin aikataulukokouksiin.

4. Aikatauluneuvojan on toimittava lentoliikenteen harjoittajien neuvonantajana ja suositeltava vaihtoehtoisia lähtö- ja/tai saapumisaikoja, kun ruuhkautuminen vaikuttaa todennäköiseltä.

5. Ainoastaan koordinaattori vastaa lähtö- ja saapumisaikojen jakamisesta. Koordinaattorin on jaettava lähtö- ja saapumisajat tämän asetuksen säännösten mukaisesti ja huolehdittava siitä, että lähtö- ja saapumisaikoja voidaan kiireellisissä tapauksissa jakaa myös virka-ajan ulkopuolella.

6. Aikatauluneuvojan ja koordinaattorin on valvottava aikataulujen ja jaettujen ja todella käytettyjen lähtö- ja saapumisaikojen käyttöä läheisessä yhteistyössä lentoaseman hallintoelimen ja lennonjohtoviranomaisten kanssa. Koordinaattorin on annettava komissiolle vuotuinen toimintakertomus, jossa käsitellään erityisesti 8 a ja 14 artiklan soveltamista ja koordinointikomitealle mahdollisesti tehtyjä valituksia, jotka koskevat 8 ja 10 artiklan soveltamista, sekä niiden ratkaisemiseksi toteutettuja toimia.

7. Kaikkien aikatauluneuvojien ja koordinaattoreiden on verrattava tietokantojaan aikatauluissa esiintyvien epäjohdonmukaisuuksien havaitsemiseksi."

d) Numeroidaan 7 kohta uudelleen 8 kohdaksi ja korvataan kohdan johdantovirke seuraavasti:

"Koordinaattorin on toimitettava pyynnöstä kohtuullisessa määräajassa ja korvauksetta kaikkien niiden saataville, joita asia koskee, seuraavat tiedot joko kirjallisina tai muussa helppokäyttöisessä muodossa:"

e) Lisätään 8 kohtaan seuraavat virkkeet ja numeroidaan se uudelleen 9 kohdaksi:

"Koordinaattorin on toimitettava pyynnöstä kyseiset tiedot tiivistetyssä muodossa. Tällaisten tiivistettyjen tietojen toimittamisesta voidaan periä kustannuksia vastaava maksu."

f) Lisätään uusi 10 kohta seuraavasti:

"Jos käytettävissä on asianmukaisia ja yleisesti hyväksyttyjä aikataulutietojen standardeja, aikatauluneuvojan, koordinaattorin ja lentoliikenteen harjoittajien on sovellettava niitä sillä edellytyksellä, että ne ovat yhteisön oikeuden mukaisia."

5) Korvataan 5, 6, 7, 8 ja 9 artikla seuraavasti:

"5 artikla

Koordinointikomitea

1. Vastuullisen jäsenvaltion on varmistettava, että yhteensovitetulle lentoasemalle perustetaan koordinointikomitea. Sama koordinointikomitea voidaan nimetä useammalle kuin yhdelle lentoasemalle. Komitean jäseninä voivat olla ainakin lentoasemaa (lentoasemia) säännöllisesti käyttävät lentoliikenteen harjoittajat, niitä edustavat järjestöt ja yleisilmailun edustajat sekä kyseisen lentoaseman hallintoelin ja asianomaiset lennonjohtoviranomaiset.

Koordinointikomitean tehtävänä on

a) antaa koordinaattorille ja/tai jäsenvaltiolle ehdotuksia tai neuvoja

- mahdollisuuksista lisätä 3 artiklan mukaisesti määritettyä lentoaseman kapasiteettia tai parantaa sen käyttöä

- 6 artiklan mukaisesti määritettävistä koordinointiparametreistä

- 8 artiklan 5 kohdassa säädetyistä lähtö- ja saapumisaikojen jakamista koskevista paikallisista ohjeista, ottaen huomioon mahdolliset ympäristönäkökohdat

- kyseisellä lentoasemalla vallitsevien liikenneolojen parannuskeinoista

- 11 artiklan mukaisista valituksista, jotka koskevat lähtö- ja saapumisaikojen jakamista

- jaettujen lähtö- ja saapumisaikojen käytön valvontamenetelmistä

- uusien tulokkaiden kohtaamista vakavista ongelmista 10 artiklan 8 kohdan mukaisesti

- kaikista lentoaseman kapasiteettiin liittyvistä kysymyksistä

b) toimia välittäjänä kaikkien asianosaisten osapuolten välillä

- 11 artiklan mukaisissa valituksissa, jotka koskevat lähtö- ja saapumisaikojen jakamista.

2. Jäsenvaltion edustajat ja koordinaattori on kutsuttava tarkkailijoiksi koordinointikomitean kokouksiin.

3. Koordinointikomitean on laadittava kirjallinen työjärjestys, joka käsittää muun muassa osallistumisen, äänestämisen, kokoustiheyden ja käytettävän kielen (käytettävät kielet). Kuka tahansa koordinointikomitean jäsen voi tehdä ehdotuksen 8 artiklan 5 kohdan mukaisista paikallisista ohjeista. Koordinointikomitean on koordinaattorin pyynnöstä käsiteltävä ehdotettuja lähtö- ja saapumisaikojen jakamista koskevia paikallisia ohjeita. Koordinointikomitean kokouspöytäkirja on toimitettava asianomaisille jäsenvaltioille, ja siitä on käytävä ilmi komitean eri jäsenten kannat.

6 artikla

Koordinointiparametrit

1. Vastuullisen jäsenvaltion on varmistettava yhteensovitetulla lentoasemalla, että lähtö- ja saapumisaikojen jakamisessa käytettävät parametrit määritetään kaksi kertaa vuodessa ottaen huomioon kaikki keskeiset tekniset, toiminnalliset ja ympäristöön liittyvät rajoitteet sekä niiden muutokset.

Tämä määritys perustuu lentoliikenteen vastaanottomahdollisuuksien puolueettomaan tarkasteluun, jossa otetaan huomioon lentoasemalla harjoitettavan liikenteen eri muodot, koordinointijaksona todennäköisesti paikallisen ilmatilan ruuhkautuminen sekä kapasiteettitilanne.

Parametrit on toimitettava lentoaseman koordinaattorille hyvissä ajoin ennen lähtö- ja saapumisaikojen alustavaa jakamista aikataulukokouksia varten.

2. Edellä 1 kohdassa tarkoitettua tehtävää varten koordinaattorin on määritettävä asianmukaiset määräajat koordinoinnille kuultuaan ensin koordinointikomiteaa ja ottaen huomioon kapasiteettitilanteen.

3. Ennen kuin lähtö- ja saapumisaikojen jakamisessa käytettävistä parametreistä tehdään lopullinen päätös, parametrien ja käytettävien menetelmien määrittelemisestä sekä niiden muutoksista on keskusteltava yksityiskohtaisesti koordinointikomitean kanssa jaettavissa olevien lähtö- ja saapumisaikojen määrän lisäämiseksi. Kaikki asiaan liittyvät asiakirjat on toimitettava pyynnöstä niille osapuolille, joita asia koskee.

7 artikla

Aikatauluneuvojalle ja koordinaattorille annettavat tiedot

1. Lentoliikenteen harjoittajien, jotka toimivat tai aikovat toimia aikatauluneuvonnan alaisella tai yhteensovitetulla lentoasemalla, on toimitettava aikatauluneuvojalle tai koordinaattorille kaikki näiden pyytämät olennaiset tiedot. Kaikki olennaiset tiedot on toimitettava aikatauluneuvojan tai koordinaattorin pyytämässä muodossa ja asettamassa määräajassa.

Lentoliikenteen harjoittaja, joka haluaa saada uuden tulokkaan aseman, on lähtö- ja saapumisaikoja koskevaa pyyntöä esittäessään velvollinen ilmoittamaan alan standardikäytäntöjen mukaisesti koordinaattorille, hyötyisikö se pyydettyjen lähtö- ja saapumisaikojen osalta 2 artiklan b kohdan mukaisesta uuden tulokkaan asemasta, ja antamaan koordinaattorille kaikki tarvittavat tiedot, joiden perusteella tämä pystyy määrittelemään, onko kyseinen lentoliikenteen harjoittaja oikeutettu saamaan tällaisen aseman.

Kaikilla muilla lentoasemilla, joita ei ole erikseen nimetty aikatauluneuvonnan alaisiksi tai yhteensovitetuiksi, lentoaseman hallintoelimen on annettava koordinaattorille lentoliikenteen harjoittajien suunnittelemaa liikennettä koskevat tiedot koordinaattorin niitä pyytäessä.

2. Jos lentoliikenteen harjoittaja ei toimita 1 kohdassa tarkoitettuja tietoja tai jos sen toimittamat tiedot ovat vääriä tai harhaanjohtavia, koordinaattorin ei tule ottaa huomioon kyseisen lentoliikenteen harjoittajan pyyntöä tai pyyntöjä lähtö- tai saapumisajan saamiseksi, paitsi lieventävien olosuhteiden vallitessa. Koordinaattorin on annettava lentoliikenteen harjoittajalle mahdollisuus esittää omat huomautuksensa.

3. Aikatauluneuvojan tai koordinaattorin, lentoaseman hallintoelimen ja lennonjohtoviranomaisten tulee toimittaa toisilleen kaikki kunkin tehtävien hoitamisen kannalta tarpeelliset tiedot, mukaan luettuina aikataulutiedot ja tiedot tosiasiallisesti jaetuista lähtö- ja saapumisajoista .

8 artikla

Lähtö- ja saapumisaikojen jakamismenettely

1. Lähtö- ja saapumisaikojen sarjat jaetaan lähtö- ja saapumisaikojen poolista niitä hakeneille lentoliikenteen harjoittajille oikeuksina käyttää lentoaseman infrastruktuuria laskeutumista ja lentoon lähtöä varten sinä aikataulukautena, jonka ajaksi niitä on pyydetty, minkä jälkeen ne on palautettava 10 artiklan säännösten mukaisesti perustettuun lähtö- ja saapumisaikojen pooliin.

2. Tämän artiklan 1 kohtaa ei sovelleta, jos seuraavat edellytykset täyttyvät, sanotun kuitenkaan rajoittamatta 7, 8 a ja 9 artiklan, 10 artiklan 1 kohdan sekä 14 artiklan soveltamista:

- lentoliikenteen harjoittaja on käyttänyt lähtö- ja saapumisaikojen sarjaa reittiliikenteen ja tilauslentosarjojen harjoittamiseen ja

- lentoliikenteen harjoittaja voi osoittaa koordinaattorille käyttäneensä kyseistä lähtö- ja saapumisaikojen sarjaa koordinaattorin luvan mukaisesti vähintään 80 prosenttia siitä aikataulukaudesta, joksi se on jaettu.

Tässä tapauksessa lähtö- ja saapumisaikojen sarja antaa lentoliikenteen harjoittajalle oikeuden samaan lähtö- ja saapumisaikojen sarjaan seuraavalla vastaavalla aikataulukaudella.

Sanotun rajoittamatta tämän asetuksen 9 artiklan ja asetuksen (ETY) N:o 2408/92 asiaa koskevien säännösten soveltamista jäsenvaltiot voivat rajoittaa tällaisen oikeuden lähtö- ja saapumisaikojen sarjaan, jota käytetään tietyn vähimmäiskoon täyttävillä ilma-aluksilla.

3. Jos kaikkia kyseisten lentoliikenteen harjoittajien lähtö- ja saapumisaikapyyntöjä ei voida täyttää, etusija annetaan kaupalliselle liikenteelle ja varsinkin reittiliikenteelle sekä tilauslentosarjoille, sanotun kuitenkaan rajoittamatta 10 artiklan 2 kohdan soveltamista. Jos samassa liikenneluokassa esitetään kilpailevia pyyntöjä, etusijalle on asetettava ympärivuotinen liikenne.

4. Lähtö- ja saapumisaikojen sarjan aikojen muuttaminen ennen jäljellä olevien lähtö- ja saapumisaikojen jakamista 10 artiklassa tarkoitetusta poolista muille lähtö- ja saapumisaikoja hakeneille lentoliikenteen harjoittajille voidaan hyväksyä ainoastaan toiminnallista syistä, jotka johtuvat käytetyn ilma-alustyypin tai liikennöidyn reitin muuttumisesta, tai jos lähtö- ja saapumisaikoja hakeneiden lentoliikenteen harjoittajien ajat vastaavat tämän jälkeen paremmin niiden alunperin pyytämiä lähtö- ja saapumisaikoja. Muutos ei astu voimaan ennen koordinaattorin nimenomaista vahvistusta.

5. Koordinaattorin on myös otettava huomioon muut lentoliikennealan vahvistamat kansainväliset ja yhteisön laajuiset säännöt ja ohjeet sekä koordinointikomitean ehdottamat ja kyseisestä lentoasemasta vastaavan jäsenvaltion hyväksymät paikalliset ohjeet sillä edellytyksellä, että nämä säännöt ja ohjeet eivät vaikuta koordinaattorin aseman riippumattomuuteen, ovat yhteisön lainsäädännön mukaisia ja tähtäävät lentoasemakapasiteetin käytön tehostamiseen. Jäsenvaltion on toimitettava nämä säännöt Euroopan komissiolle.

6. Tilanteissa, joissa sovelletaan neuvoston asetuksen (ETY) N:o 2408/92 9 artiklaa, koordinaattorin ei tule asettaa etusijalle sellaisten lentoliikenteen harjoittajien pyyntöjä, jotka aikovat käyttää lähtö- ja saapumisaikojen sarjaa reiteillä, joilla on olemassa muiden liikennemuotojen tarjoamat tyydyttävät liikennepalvelut.

7. Jos pyydettyä lähtö- tai saapumisaikaa ei voida antaa, koordinaattorin on ilmoitettava kyseiselle lentoliikenteen harjoittajalle syyt siihen ja ilmoitettava lähin käytettävissä oleva vaihtoehtoinen lähtö- tai saapumisaika.

8. Aikataulukaudeksi suunniteltujen lähtö- ja saapumisaikojen jakamisen lisäksi koordinaattorin on aina pyrittävä vastaamaan kaikenlaista ilmailua koskeviin yksittäisiin ja kiireellisiin lähtö- tai saapumisaikapyyntöihin, yleisilmailu mukaan luettuna. Tätä varten voidaan käyttää 10 artiklassa tarkoitetussa poolissa jäljellä olevia lähtö- ja saapumisaikoja sen jälkeen, kun lähtö- ja saapumisajat on jaettu niitä hakeneille lentoliikenteen harjoittajille, sekä lyhyellä varoitusajalla käytettävissä olevia lähtö- ja saapumisaikoja.

8 a artikla

Lähtö- ja saapumisaikojen siirto ja vaihto

1. Lähtö- ja saapumisaikoja voidaan

a) siirtää saman lentoliikenteen harjoittajan reitiltä toiselle tai liikennelajista toiseen

b) siirtää

i) emoyhtiön ja tytäryhtiön välillä sekä saman emoyhtiön tytäryhtiöiden välillä

ii) lentoliikenteen harjoittajan osakepääomaa koskevan määräysvallan hankinnan yhteydessä

iii) täydellisen tai osittaisen yritysoston yhteydessä, kun lähtö- ja saapumisajat liittyvät välittömästi ostettavaan yritykseen

c) siirtää lentoliikenteen harjoittajien välillä päätöksellä, jonka julkiset viranomaiset ovat tehneet EY:n perustamissopimuksen 81 tai 82 artiklan tai asetuksen (ETY) N:o 4064/89 nojalla

d) vaihtaa kahden lentoliikenteen harjoittajan kesken, kun molemmat lentoliikenteen harjoittajat sitoutuvat käyttämään vaihdossa saamiaan lähtö- ja saapumisaikoja.

2. Lähtö- ja saapumisaikoja voidaan siirtää ainoastaan 8 a artiklan 1 kohdan b alakohdassa tarkoitettujen lentoliikenteen harjoittajien välillä eikä millään tavalla muiden lentoliikenteen harjoittajien välillä tai lentoliikenteen harjoittajien ja muiden tahojen välillä rahallista korvausta vastaan tai korvauksetta.

3. Edellä 1 kohdassa tarkoitetuista siirroista tai vaihdoista on ilmoitettava koordinaattorille, eikä niitä saa toteuttaa ennen koordinaattorin nimenomaista vahvistusta. Koordinaattorin on pidättäydyttävä vahvistamasta siirtoja tai vaihtoja, jos ne eivät ole tämän asetuksen vaatimusten mukaisia ja jos ei ole osoitettu, että:

a) ne eivät haittaisi lentoaseman toimintaa, kun otetaan huomioon kaikki tekniset, toiminnalliset ja ympäristöön liittyvät rajoitteet

b) 9 artiklan mukaisesti asetettuja rajoituksia noudatetaan

c) lähtö- ja saapumisaikojen siirto ei kuulu 4 kohdan soveltamisalaan

d) 1 kohdassa tarkoitetuissa kahden lentoliikenteen harjoittajan välisissä vaihdoissa molemmat lentoliikenteen harjoittajat aikovat käyttää vaihdossa tai myöhemmissä vaihdoissa saatavia lähtö- ja saapumisaikoja.

4. a) Lähtö- ja saapumisaikoja, jotka on jaettu 2 artiklan b kohdassa määritellylle uudelle tulokkaalle, ei voida siirtää 1 kohdan b alakohdassa säädetyllä tavalla kahden vastaavan aikataulukauden aikana.

b) Lähtö- ja saapumisaikoja, jotka on jaettu 2 artiklan b kohdan ii ja iii alakohdassa määritellylle uudelle tulokkaalle, ei voida siirtää toiselle reitille 1 kohdan a alakohdassa säädetyllä tavalla kahden vastaavan aikataulukauden aikana, paitsi jos uusi tulokas olisi ollut oikeutettu saamaan uudella reitillä saman prioriteettiaseman kuin jo liikennöidyllä reitillä.

c) Lähtö- ja saapumisaikoja, jotka on jaettu 2 artiklan b kohdassa määritellylle uudelle tulokkaalle, ei voida vaihtaa 1 kohdan c alakohdassa säädetyllä tavalla kahden vastaavan aikataulukauden aikana, paitsi jos lähtö- ja saapumisajat sopivat tämän jälkeen paremmin kyseiselle liikenteelle kuin sille aiemmin pyydetyt ajat.

8 b artikla

Korvausvaatimusten poissulkeminen

Edellä 8 artiklan 2 kohdassa tarkoitettu oikeus lähtö- ja saapumisaikojen sarjaan ei voi johtaa korvausvaatimuksiin, jos oikeutta rajoitetaan tai se poistetaan yhteisön lainsäädännön nojalla ja etenkin silloin, kun sovelletaan perustamissopimuksen lentoliikennettä koskevia sääntöjä.

Tämä asetus ei vaikuta julkisten viranomaisten valtaan vaatia lähtö- ja saapumisaikojen siirtämistä lentoliikenteen harjoittajien välillä EY:n perustamissopimuksen 81 tai 82 artiklan tai asetuksen (ETY) N:o 4064/89 nojalla. Tällaisia siirtoja voidaan suorittaa ainoastaan ilman rahallista korvausta.

9 artikla

Julkisen palvelun velvoitteet

1. Jos jollekin reitille on määrätty julkisen palvelun velvoitteita neuvoston asetuksen (ETY) N:o 2408/92 4 artiklan mukaisesti, jäsenvaltio voi yhteensovitetulla lentoasemalla varata kyseisellä reitillä suunniteltua liikennettä varten vaadittavat lähtö- ja saapumisajat. Jos lentoliikenteen harjoittaja ei käytä reittiä varten varattuja lähtö- ja saapumisaikoja 8 artiklan 2 ja 4 kohdan mukaisesti, nämä lähtö- ja saapumisajat annetaan minkä tahansa muun sellaisen lentoliikenteen harjoittajan käyttöön, joka on kiinnostunut liikennöimään reitillä julkisen palvelun velvoitteiden mukaisesti, jollei 2 kohdassa toisin säädetä. Jos mikään muu lentoliikenteen harjoittaja ei ole kiinnostunut liikennöimään reitillä eikä kyseinen jäsenvaltio julkaise tarjouspyyntöä asetuksen (ETY) N:o 2408/92 4 artiklan 1 kohdan d alakohdan nojalla, lähtö- ja saapumisajat palautetaan pooliin.

2. Asetuksen (ETY) N:o 2408/92 4 artiklan 1 kohdan d-g ja i alakohdassa vahvistettua tarjouspyyntömenettelyä sovelletaan edellä 1 kohdassa tarkoitettujen lähtö- ja saapumisaikojen käyttöön, jos useampi kuin yksi yhteisön lentoliikenteen harjoittaja on kiinnostunut liikennöimään tällä reitillä eikä ole saanut lähtö- ja saapumisaikoja koordinaattorilta alun perin pyytämiään aikoja edeltävältä tai niitä seuraavalta tunnilta."

6) Korvataan 10 artiklan 1, 2, 3, 4, 5, 7 ja 8 kohta seuraavasti:

"10 artikla

Lähtö- ja saapumisaikojen pooli

1. Koordinaattorin on muodostettava pooli, johon sisältyvät kaikki sellaiset lähtö- ja saapumisajat, joita ei ole jaettu 8 artiklan 2 ja 4 kohdan perusteella. Kaikki 3 artiklan 3 kohdan mukaisesti määritetty uusi lähtö- ja saapumisaikakapasiteetti sijoitetaan pooliin.

2. Lähtö- ja saapumisaikojen sarja, joka on jaettu lentoliikenteen harjoittajalle reittiliikenteen tai tilauslentosarjojen harjoittamista varten, ei oikeuta tuota lentoliikenteen harjoittajaa samaan lähtö- ja saapumisaikojen sarjaan seuraavalla vastaavalla aikataulukaudella, ellei lentoliikenteen harjoittaja voi osoittaa koordinaattoria tyydyttävällä tavalla käyttäneensä kyseisiä lähtö- ja saapumisaikoja koordinaattorin luvan mukaisesti vähintään 80 prosenttia siitä ajanjaksosta, joksi ne on jaettu.

3. Lähtö- ja saapumisaikoja, jotka on jaettu lentoliikenteen harjoittajalle ennen 31 päivää tammikuuta seuraavaksi kesäkaudeksi tai ennen 31 päivää elokuuta seuraavaksi talvikaudeksi, mutta jotka on palautettu koordinaattorille uudelleen jakamista varten ennen näitä ajankohtia, ei oteta huomioon käyttölaskelmia tehtäessä.

4. Jos ei voida osoittaa, että lähtö- ja saapumisaikojen sarjan käyttöaste on 80 prosenttia, kaikki kyseisen sarjan lähtö- ja saapumisajat on sijoitettava lähtö- ja saapumisaikojen pooliin, jollei käyttämättä jättämistä voida perustella jollakin seuraavista seikoista:

a) ennalta arvaamattomat ja väistämättömät olosuhteet, joihin lentoliikenteen harjoittaja ei voi vaikuttaa ja jotka johtavat

- kyseiseen liikenteeseen yleisesti käytetylle ilma-alustyypille määrättyyn lentokieltoon

- lentoaseman tai ilmatilan sulkemiseen

- vakaviin häiriöihin vähintään 50 prosentissa kyseisen lentoaseman toiminnasta kyseisenä aikataulukautena

b) lentoliikenteen keskeytys, joka johtuu näihin vuoroihin kohdistuvista tahallisista toimista, joiden vuoksi lentoliikenteen harjoittajan on käytännössä ja/tai teknisesti mahdotonta harjoittaa toimintaa suunnitelmien mukaisesti

c) yhteisön lentoliikenteen harjoittajan vakavat taloudelliset vaikeudet, jotka aiheuttavat sen, että lupaviranomaiset myöntävät asetuksen (ETY) N:o 2407/92 5 artiklan 5 kohdan mukaisesti väliaikaisen luvan lentoliikenteen harjoittajan taloudellisten uudelleenjärjestelyjen ajaksi.

5. Komissio tarkastaa jäsenvaltion pyynnöstä tai omasta aloitteestaan, että tämän asetuksen soveltamisalaan kuuluvan lentoaseman koordinaattori soveltaa 4 kohtaa.

Se päättää asiasta kahden kuukauden kuluessa pyynnön vastaanottamisesta ja kuultuaan ensin 13 artiklassa tarkoitettua komiteaa.

6. Pooliin sijoitetut lähtö- ja saapumisajat jaetaan niitä hakeneille lentoliikenteen harjoittajille, sanotun kuitenkaan rajoittamatta tämän asetuksen 8 artiklan 2 kohdan ja asetuksen (ETY) N:o 2408/92 8 artiklan 1 kohdan soveltamista. Näistä lähtö- ja saapumisajoista jaetaan ensin 50 prosenttia uusille tulokkaille, paitsi jos uusien tulokkaiden hakemuksia on vähemmän kuin 50 prosenttia. Tällaista jakamista varten aikatauluvuorokausi jaetaan yhtä pitkiin koordinointijaksoihin, joiden kesto on enintään yksi tunti.

Uusien tulokkaiden hakemuksista pidetään ensisijaisina niitä lentoliikenteen harjoittajia, jotka ovat oikeutettuja uuden tulokkaan asemaan 2 artiklan b kohdan i ja ii alakohdan tai 2 artiklan b kohdan i ja iii alakohdan nojalla.

7. Uusi tulokas, jolle on tarjottu lähtö- ja saapumisaikojen sarjaa, joka ajoittuu yhden tunnin sisälle joko ennen pyydettyä aikaa tai sen jälkeen, mutta joka ei ole hyväksynyt tätä tarjousta, ei säilytä uuden tulokkaan asemaa kyseisellä aikataulukaudella.

8. Jos liikennettä harjoittaa lentoliikenteen harjoittajien ryhmä, vain yksi ryhmään osallistuvista lentoliikenteen harjoittajista voi hakea tarvittavia lähtö- ja saapumisaikoja. Tällaista toimintaa harjoittava lentoliikenteen harjoittaja vastaa 8 artiklan 2 kohdassa tarkoitettujen aiemmin saavutettujen oikeuksien säilymiseksi vaadittavien toiminnallisten perusteiden täyttämisestä.

Muut toimintaan osallistuvat lentoliikenteen harjoittajat voivat käyttää yhdelle lentoliikenteen harjoittajalle jaettuja lähtö- ja saapumisaikoja yhteistä liikennettä varten sillä edellytyksellä, että sen lentoliikenteen harjoittajan yhtiötunnus, jolle lähtö- ja saapumisajat on jaettu, säilyy yhteisellä lennolla koordinointia ja valvontaa varten. Tällaisen toiminnan loputtua siihen käytetyt lähtö- ja saapumisajat pysyvät sen lentoliikenteen harjoittajan käytössä, jolle ne on alun perin jaettu. Yhteiseen toimintaan osallistuvien lentoliikenteen harjoittajien on annettava koordinaattorille yksityiskohtaiset tiedot tällaisesta toiminnasta."

7) Numeroidaan 10 artiklan 6 kohta uudelleen 9 kohdaksi.

8) Korvataan 11 artikla seuraavasti:

"11 artikla

Valitukset ja muutoksenhakuoikeus

1. Tämän asetuksen 8, 8 a ja 10 artiklan soveltamista koskevat valitukset esitetään koordinointikomitealle. Sen on käsiteltävä asiaa yhden kuukauden kuluessa valituksen esittämisestä ja tehtävä mahdollisuuksien mukaan koordinaattorille ehdotuksia ongelmien ratkaisemiseksi. Jos valituksia ei pystytä selvittämään, asiasta vastaava jäsenvaltio voi seuraavien kolmen kuukauden kuluessa huolehtia siitä, että asia käsitellään lentoliikenteen harjoittajia tai lentoasemia edustavan järjestön tai muun kolmannen osapuolen välitysmenettelyssä.

2. Jäsenvaltioiden on varmistettava, että kaikilla osapuolilla, joita asia perustellusti koskee, on oikeus valittaa koordinaattorin päätöksistä kansalliseen tuomioistuimeen tai muulle riippumattomalle viranomaiselle, jos 1 kohdassa säädetty välitysmenettely ei ole johtanut tulokseen.

Jäsenvaltioiden on varmistettava, että muutoksenhakuelimellä on valtuudet

a) hyväksyä mahdollisimman nopeasti välipäätösmenettelyjen avulla väliaikaisia toimenpiteitä, joiden tarkoituksena on korjata väitetty rikkomus tai estää kyseessä olevien etujen vahingoittaminen edelleen, mukaan luettuina toimenpiteet, joilla keskeytetään lähtö- ja saapumisaikojen jakamismenettely tai koordinaattorin tekemän päätöksen täytäntöönpano tai varmistetaan tällainen keskeyttäminen

b) kumota lainvastaisesti tehdyt päätökset tai varmistaa tällainen kumoaminen

c) myöntää vahingonkorvauksia.

Toisen alakohdan c alakohdan soveltamiseksi koordinaattoreille voidaan esittää vahingonkorvausvaatimuksia ainoastaan tapauksissa, joissa on kysymys törkeästä huolimattomuudesta tai tahallisesta laiminlyönnistä.

Jäsenvaltioiden on varmistettava, että muutoksenhakumenettelyt ovat sellaisten yksityiskohtaisten sääntöjen mukaisesti, jotka jäsenvaltiot voivat laatia, vähintään kaikkien sellaisten henkilöiden käytettävissä, joilla on tai on ollut lähtö- ja saapumisaikojen jakamismenettelyihin liittyviä etuja ja jotka ovat kärsineet vahinkoa tai ovat vaarassa kärsiä vahinkoa väitetyn rikkomuksen takia.

Jos tämän kohdan nojalla on ryhdytty oikeustoimiin, tämän artiklan 1 kohdan soveltaminen lakkaa välittömästi."

9) Korvataan 12 artiklan otsikko ja 1 kohta seuraavasti:

"Suhteet kolmansiin maihin

1. Jos käy ilmi, että jokin kolmas maa lähtö- ja saapumisaikojen jakamisessa ja käyttämisessä omilla lentoasemillaan

a) ei myönnä yhteisön lentoliikenteen harjoittajille kohtelua, joka vastaa tällä asetuksella kyseisen kolmannen maan lentoliikenteen harjoittajille myönnettävää kohtelua, tai

b) ei myönnä yhteisön lentoliikenteen harjoittajille tosiasiallista kansallista kohtelua taikka

c) myöntää muista kolmansista maista tuleville lentoliikenteen harjoittajille suotuisamman kohtelun kuin yhteisön lentoliikenteen harjoittajille,

komissio voi päättää 13 artiklan 2 kohdassa säädetyn menettelyn mukaisesti, että jäsenvaltion tai jäsenvaltioiden on toteutettava toimenpiteitä asianomaisen kolmannen maan soveltaman syrjivän kohtelun oikaisemiseksi, mukaan luettuna tämän asetuksen soveltamatta jättäminen kokonaan tai osittain kyseisen kolmannen maan lentoliikenteen harjoittajan tai harjoittajien osalta."

10) Korvataan 13 ja 14 artikla seuraavasti:

"13 artikla

Päätöksentekomenettely

1. Kun komissio tekee päätöksiä 3 artiklan 3 kohdan ja 12 artiklan 1 kohdan mukaisesti, sitä avustaa komitea, joka muodostuu jäsenvaltioiden edustajista ja jonka puheenjohtajana toimii komission edustaja.

2. Kun tähän kohtaan viitataan, sovelletaan päätöksen 1999/468/EY 5 artiklassa säädettyä sääntelymenettelyä kyseisen päätöksen 7 artiklan 3 kohdan ja 8 artiklan mukaisesti.

3. Päätöksen 1999/468/EY 5 artiklan 6 kohdassa tarkoitettu määräaika on kolme kuukautta.

4. Komissio voi lisäksi kuulla komiteaa mistä tahansa tämän asetuksen soveltamiseen liittyvästä asiasta.

5. Komitea vahvistaa työjärjestyksensä.

14 artikla

Täytäntöönpanon valvonta

1. Toimivaltaisten ilmaliikenteen hallintaviranomaisten on hylättävä lentoliikenteen harjoittajan lentosuunnitelma, jos tämä aikoo laskeutua yhteensovitetulle lentoasemalle tai lähteä sieltä lentoon ajanjaksona, jolloin lentoasemaa koordinoidaan, ilman koordinaattorin jakamaa lähtö- tai saapumisaikaa. Tällöin on otettava huomioon asianomaisella lentoasemalla tarvittava rullausaika.

2. Koordinaattorin on peruttava lentoliikenteen harjoittajan lähtö- ja saapumisaikojen sarjat ja sijoitettava ne pooliin 31 päivänä tammikuuta seuraavaa kesäkautta varten tai 31 päivänä elokuuta seuraavaa talvikautta varten, jos lentoliikenteen harjoittajalla ei tuona ajankohtana ole toimilupaa tai vastaavaa asiakirjaa.

3. Koordinaattorin on peruutettava ja sijoitettava pooliin lentoliikenteen harjoittajan lähtö- ja saapumisaikojen sarjat, jotka tämä on saanut 8 a artiklan 3 kohdan mukaisen siirron tai vaihdon seurauksena, jos lähtö- ja saapumisaikoja ei ole käytetty tarkoitetulla tavalla 8 a artiklan 3 kohdan d alakohdan mukaisesti.

4. Lentoliikenteen harjoittajat, jotka toistuvasti ja tarkoituksellisesti liikennöivät aikaan, joka poikkeaa huomattavasti osana lähtö- ja saapumisaikojen sarjaa myönnetystä lähtö- ja saapumisajasta, menettävät 8 artiklan 2 kohdassa tarkoitetun aseman. Koordinaattori voi päättää peruuttaa tällaisen lentoliikenteen harjoittajan kyseessä olevat lähtö- ja saapumisaikojen sarjat jäljellä olevan aikataulukauden ajaksi ja sijoittaa ne pooliin kuultuaan ensin kyseistä lentoliikenteen harjoittajaa ja annettuaan virallisen varoituksen.

5. Annettuaan ensin virallisen varoituksen jäsenvaltioiden on otettava käyttöön toimenpiteitä, joiden mukaisesti ne voivat määrätä sakkoja ja/tai määräaikaisia rangaistusmaksuja lentoliikenteen harjoittajille, jotka toistuvasti ja tarkoituksellisesti liikennöivät aikoina, jotka poikkeavat huomattavasti myönnetyistä lähtö- ja saapumisajoista, tai jotka käyttävät lähtö- ja saapumisaikoja tavalla, joka poikkeaa jakamisajankohtana ilmoitetusta käytöstä.

Sakon ja/tai määräaikaisen rangaistusmaksun suuruutta määritettäessä on otettava huomioon rikkomuksen luonne ja vakavuus sen jälkeen, kun kyseistä lentoliikenteen harjoittajaa on kuultu.

6. a) Jos lentoliikenteen harjoittaja ei pysty saavuttamaan 8 artiklan 2 kohdassa määriteltyä 80 prosentin käyttöastetta, koordinaattori voi päättää peruuttaa kyseisen lentoliikenteen harjoittajan kyseessä olevat lähtö- ja saapumisaikojen sarjat jäljellä olevan aikataulukauden ajaksi ja sijoittaa ne pooliin kuultuaan ensin kyseistä lentoliikenteen harjoittajaa, sanotun kuitenkaan rajoittamatta 10 artiklan 4 kohdan soveltamista.

b) Jos sarjan lähtö- ja saapumisaikoja ei ole vielä käytetty sellaisen ajanjakson jälkeen, joka vastaa 20 prosenttia sarjan voimassaoloajasta, koordinaattorin on sijoitettava kyseiset lähtö- ja saapumisaikojen sarjat pooliin jäljellä olevan aikataulukauden ajaksi kuultuaan ensin kyseistä lentoliikenteen harjoittajaa, sanotun kuitenkaan rajoittamatta 10 artiklan 4 kohdan soveltamista."

11) Lisätään 15 artikla seuraavasti:

"15 artikla

Kertomus ja yhteistyö

1. Komissio antaa Euroopan parlamentille ja neuvostolle tämän asetuksen toimintaa koskevan kertomuksen viimeistään kolmen vuoden kuluttua asetuksen voimaantulosta. Kertomuksessa on tarkasteltava erityisesti 8, 8 a ja 10 artiklan toimivuutta.

2. Jäsenvaltioiden ja komission on toimittava yhteistyössä tämän asetuksen soveltamiseksi, erityisesti 1 kohdassa tarkoitetun kertomuksen laatimiseksi tarvittavien tietojen keruussa."

2 artikla

Tämä asetus tulee voimaan kolmen kuukauden kuluttua siitä, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä .. päivänä ..kuuta ...

Euroopan parlamentin puolesta Neuvoston puolesta

Puheenjohtaja Puheenjohtaja